Amèxica, d’Ed Vulliamy | Nosaltresllegim
Amèxica, d’Ed Vulliamy
Amèxica, d’Ed Vulliamy és un recorregut de la frontera entre Estats Units i Mèxic des del Pacífic fins a l’Atlàntic. Un viatge des de Tijuana, Calexico, Mexicali, fins a Matamoros, passant per –evidentment- Ciudad Juárez, El Paso, Nuevo Laredo, Piedras Negras i una adorable població anomenada Reynosa, seu/ciutat/feu del càrtel dels Zetas.
L’autor coincideix a la ciutat de Reynosa el dia de Tots Sants, i perquè us feu una idea del panorama, el que fa és visitar un cementiri per veure com viuen el tema. I què es troba? Doncs que el cementiri està dividit en zones: pobres, classe mitjana i alta… però li diuen que els rics-rics (un eufemisme per dir narcos, policia i exèrcit) tenen un cementiri a part. I quan Vulliamy diu d’anar-hi li ho desaconsellen “absolutament” i li pregunten, amb bon criteri: “què diràs que vas a fer quan vegin un gringo passejant per allí?”. L’autor contesta que vol explicar la festa dels morts a Mèxic. I la resposta que li donen és bastant… el que li responen és que li diran que no se’l creuen, que l’acusaran de ser de la DEA (l’agència antidroga nord-americana), i que l’enterraran allí mateix. Adorable.
És un llibre molt interessant perquè parla molt dels narcos, però no només d’ells. També de la població que viu en aquesta zona, del teixit industrial, dels indis de la zona, i fins i tot de temes mediambientals.
Amèxica és un molt bon exemple de què és el periodisme literari. El periodisme fet llibre. Un llibre que documenta la realitat a partir d’un profund treball de camp en tots els sentits i amb protagonistes de tots els bàndols i grups: polítics, narcos, policies,…
Una de les coses que més m’ha sorprès és que totes les ciutats mexicanes que associem a la droga i la violència tenen una “ciutat germana” al cantó nord-americà: Tijuana amb San Diego, Agua Prieta amb Douglas, Nuevo Laredo amb Laredo, Reynosa amb McAlklen o Matamoros amb Brownsville.
El fet que més m’ha impactat? Com l’autor relata que la violència s’ha extès tant… Tant, que ningú ja no sap qui mata a qui, i per què.
Un llibre sobre un tema molt bèstia i alhora fascinant. Com aquest Amèxica d’Ed Vulliamy.
Títol: Amèxica
ISBN: 978-84-9787-778-7
Preu: 21,15€
Aquesta entrada s'ha publicat en 2012, Narrativa, No ficció, Vam publicar-ho fa temps... i s'ha etiquetat amb Ed Vulliamy, Internacional el 4 de juliol de 2012 per Sergi.
← A la comisaria no le gustan los versos, de Georges Flipo Bon dia, princesa, de Blue Jeans →
Un pensament a “Amèxica, d’Ed Vulliamy”
Montserrat Brau 4 de juliol de 2012 a les 10:19
Sergi, els morts que acostumem a tenir al nosaltres vénen de novel·les negres. En aquest cas, veig que has triat un llibre amb tota la cruesa del Mèxic menys turístic… Gràcies per fer-nos veure que els cadàvers poden ser tan reals!